### Beslutningstema

Godkendelse af Strategi for sproglig udvikling.

### Historik

Forvaltningen har i samarbejde med Annemette Mathiesen revideret 'Sprog- og læsepolitik for dagtilbuds- og skoleområdet'. Revideringen er sket i en proces, hvor forvaltningen løbende har fået faglige input fra læsevejlederne til at kvalificere den endelige strategi.

### Sagsfremstilling

Forvaltningen og læsevejledernetværket har revideret 'Sprog- og læsepolitik for dagtilbuds- og skoleområdet', hvilket har resulteret i en samlet strategi for sproglig udvikling.

Strategien for sproglig udvikling omfatter alle børn og unge fra 0-18 år i Tønder Kommunes dagtilbud og skoler. I sammenhæng med strategien er ligeledes udarbejdet kommunale handleplaner for hhv. Dagtilbud, Skoler og Sundhedsplejen.

På baggrund af strategien for sproglig udvikling og de kommunale handleplaner udarbejdes lokale handleplaner i de enkelte daginstitutioner og skoler.

Strategien er gældende i 4 år. Det foreslås, at skole- og dagtilbudsforvaltningen bemyndiges til at revidere den kommunale handleplansdel hvert andet år.

Strategien og den kommunale handleplan har været i høring ved Handicaprådet og skole- og områdebestyrelser.

Høringssvar

Tønder Ungdomsskole

Ungdomsskolen har ingen bemærkninger til materialet.

Distrikt Skærbæk

Bakker op om strategien og handleplanerne og ønsker tillige sproglig udvikling som et kommunalt indsatsområde for at understrege vigtigheden af området.

Distrikt Løgumkloster

Skolebestyrelsen bakker op om strategien.

Distrikt Toftlund

Bestyrelsen bakker op om strategien og har et par konkrete sproglige og forklaringsmæssige anbefalinger. Bestyrelsen anbefaler, at der tildeles ressourcer, så også de mindre matrikler kan ansætte læse- og ordblindevejledere.

Distrikt Tønder

Bestyrelsen påpeger at sprogbruget er vanskeligt forståeligt for ikke-fagpersoner. Desuden er man kritisk i forhold til kravet om udarbejdelse af lokale handleplaner, man mener at dette arbejde kunne laves centralt.

Bestyrelsen henleder opmærksomheden på, hvad man mener er en skrivefejl i forhold til omtale af ungdomsuddannelser versus videregående uddannelser.

Det påpeges, at forkortelse af den nugældende strategi er positivt.

Område Tønder

Bestyrelsen bakker op om strategien og bemærker samtidig, at der bør være flere forskellige metoder til understøttelse af børns læsning.

Bestyrelsen henleder desuden opmærksomheden på de tosprogedes børns vilkår.

Område Løgumkloster

Bestyrelsen bakker op om strategien og handleplanerne. Desuden ønskes henvisninger til strategi om overgange og fokus på de sprogansvarlige i dagtilbuddene.

Område Skærbæk

Bestyrelsen bemærker, at strategien og handleplanerne ligger i tråd med de styrkede pædagogiske læreplaner, og at institutionerne derfor allerede er godt på vej i arbejdet. Desuden anfører bestyrelsen, at det er godt, at institutionerne selv får lov at arbejde med materialet, og der ikke sættes helt nye, centrale tiltag i værk.

Den danske Børnehave

Bestyrelsen har ingen bemærkninger.

Dagplejen

Dagplejens bestyrelse er positiv overfor, at der sættes fokus på børn og unges sproglige udvikling og ser en god sammenhæng til dagplejens arbejde med de styrkede pædagogiske læreplaner. Dagplejen ønsker, at det fremgår, at også dagplejen udarbejder pædagogiske læreplaner. Desuden fremhæves det, at sprogbruget i materialet kan opleves vanskeligt tilgængeligt for ikke-fagpersoner.

Handicaprådet

Handicaprådet bakker op om strategien og handleplanerne. Desuden forventer rådet en tilbagemelding om strategiens effekter efter ca. to år.

### Fagchefen for Skole- og Dagtilbud indstiller,

|  |  |
| --- | --- |
| at | Strategi for sproglig udvikling godkendes efter indarbejdelse af høringssvarene, |
| at | Skole- og [adresse] bemyndiges til at revidere den kommunale handleplan hvert 2. år, |
| at | Strategi for sproglig udvikling og den kommunale handleplan revideres om fire år, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 15. august 2023, pkt. 3:

Indstillingen anbefales, idet høringssvarene indarbejdes i den endelige strategi, som vil foreligge som bilag til Kommunalbestyrelsesmødet.

### Beslutning

Indstillingen godkendt.